
LTV MISIJA

Latvijas Televīzijas misija ir uzlabot Latvijas iedzīvotāju dzīves kvalitāti, veidojot jēgpilnu programmu saturu, kas informē, iesaista, izglīto un iedvesmo.

LTV VĒRTĪBAS UN PRINCIPI

· Vienota sabiedrība

· Dialogs ar sabiedrību, kurai kalpojam

· Redakcionālā neatkarība

· Unikāls un pievilcīgs programmu saturs

· Modernās tehnoloģijas sekmīgai misijas izpildei

· Fiskāli atbildīgi lēmumi

· Uzticama partnerība

· Visaptveroša pieejamība

· Nacionālas un pilsoniskas sabiedrības veidošana

LTV MĒRĶI

Galvenais mērķis

Kalpot Latvijas sabiedrības interesēm.

Apakšmērķi
1. Kļūt par informācijas līderi Latvijas Republikā.

2. Piedāvāt daudzveidīgu programmu saturu, kurā tiek pārstāvētas visas sabiedrības intereses.

3. Veidot demokrātiskas sabiedrības pamatprincipiem atbilstošas programmas.

LTV UZDEVUMI

· Veidot programmu atbilstoši Eiropas un starptautiskajiem, satura un vizuālajiem kvalitātes standartiem ar mērķi celt tautas pašapziņu, saliedēt sabiedrību, piešķirot galveno lomu vispārcilvēciskām vērtībām, demokrātijai un dzimtenes mīlestībai.

· Programmu saturu veidot iespējami augsti kvalitatīvu, izaicinošu, oriģinālu, novatorisku un saistošu, ar katru programmas sastāvdaļu tiecoties pēc šīm īpašībām.
· Sniegt informāciju un paaugstināt izpratni par notiekošajiem procesiem Latvijā ar precīzām, neatkarīgām un objektīvām ziņām, analītiskajiem un cita veida raidījumiem.

· Bagātināt Latvijas kultūras dzīvi ar unikālu un oriģinālu saturu, veicināt radošumu un audzināt talantus.

· Iepazīstināt cilvēkus ar notikumiem visā  pasaulē, sniedzot informāciju par starptautiskajām tendencēm un attīstību, tuvinot Latviju pasaulei un pasauli Latvijai.

· Stimulēt kultūras un reliģisko vērtību izpratni, veicināt izglītības nozīmīgumu un mācīšanos mūža garumā.

· Iepazīstināt ar citu tautu kultūrām, tradīcijām un viedokļiem ziņu un informatīvi dokumentālajos raidījumos, ar mākslas un  dokumentālo filmu, izglītojošo un sporta raidījumu, kā arī citu raidījumu palīdzību.

· Prioritāri attīstīt raidījumus, kuri rosina interesi jauno skatītāju vidū, piesaista viņus un veicina piedalīšanos televīzijas aktivitātēs. 

· Sniegt sabiedrībai izpratni par jaunām komunikāciju tehnoloģijām un to pakalpojumu priekšrocībām. 

· Aptvert iespējami plašāku auditoriju, kā arī skatītājus, kas līdz šim nav bijuši lojāli LTV. 

Ltv Programmu Prioritātes

1. Ziņas un informatīvi dokumentālie raidījumi.

1.1. Latvijas Televīzijas ziņu raidījumi

· Operativitāte – būt pirmajam informācijas kanālam, kas ziņo par aktuālajiem notikumiem Latvijā un pasaulē.

· Objektivitāte un sociālpolitiska neitralitāte ziņu veidošanā un atlasē, atturēšanās no sava viedokļa paušanas.
· Ziņu daudzpusīgums informācijas atlasē, veidošanas žanros un pasniegšanas formās.

· Procesu analīze – vakara ziņu izlaidumā dot skatītājiem dienas aktuālāko notikumu un procesu analīzi nākotnes perspektīvā.
· Nacionālo ziņu īpašās lomas un vietas akcentēšana ziņu raidījumos.

1.2. Latvijas Televīzijas informatīvi dokumentālie raidījumi

· Raidījumu kvalitāte un padziļināta aplūkojamo tēmu daudzveidība.

· Sabiedrības intereses veicināšana par norisēm un tendencēm Latvijas politikā, ekonomikā, tautsaimniecībā, izglītībā, zinātnē, ārpolitikā un par citiem sabiedrībai svarīgiem jautājumiem. 

· Objektīva īstenība un viedokļu daudzveidība dažādu tēmu risinājumā, veicinot viedokļu izpausmes brīvību.

· Brīvu viedokļu apmaiņa Latvijas sabiedrībā.

· Plašākas un noturīgākas skatītāju auditorijas iegūšana, veidojot tiešo saikni ar savu skatītāju (interaktīvas aptaujas, viedokļi e-pastos u.c.)

· Skatītāju viedokļu apmaiņa par raidījumu tematiku, tādējādi ceļot Latvijas iedzīvotāju pašapziņu un veicinot pilsoniskas sabiedrības pilnveidošanos.

2. Bērnu raidījumi

Bērnu raidījumi Latvijas Televīzijā tiek veidoti kā aktīvi, bērnu emocionālajām, intelektuālajām un izklaides prasībām atbilstoši un atraktīvi, kas veicina daudzveidīgu pasaules izziņu, kā arī izveido Latvijas televīziju vidū kvalitatīvāko un daudzveidīgāko programmu piedāvājumu bērniem dažādās vecuma grupās, kļūstot par uzticamu sabiedroto Latvijas ģimenēm.

Bērnu raidījumi Latvijas Televīzijā:

· veicina daudzveidīgu pasaules izziņu;
· veicina radošumu;
· sniedz zināšanas un attīsta domāšanu;
· veido drošu mediju satura vidi bērniem;
· piesaista auditoriju, veidojot interaktīvu LTV mājas lapu bērnu auditorijai;
· veido mūsdienīgu, radošu un aizraujošu bērnu raidījumu “stāstu”;
· programmas slejās ir skatāmi bērnu raidījumi viņiem pieejamā laikā dažādām vecuma grupām;
· veido un pilnveido jaunu raidījuma satura komunikācijas veidu, jaunu komunikācijas enerģētiku.

3. Kultūras raidījumi 

Kultūras raidījumi Latvijas Televīzijā tiek veidoti ar mērķi izglītot un informēt sabiedrību, veidojot programmu visplašākajai auditorijai, investējot nākotnes paaudžu izaugsmē, veidojot dzīves kvalitātes, kā arī garīgo un morālo vērtību sistēmu sabiedrībā. Kultūras un mākslas raidījumi ir nozīmīgs līdzeklis šo mērķu sasniegšanā.

Kultūras raidījumi Latvijas Televīzijā:
· piedāvā skatītājiem kvalitatīvākos kultūras raidījumus; 

· sniedz skatītājiem informāciju par aktuāliem kultūras dzīves notikumiem un procesiem;
· veido atgriezenisko saiti ar skatītāju, tādējādi iesaistot viedokļu apmaiņā par dažādām kultūras dzīvas aktualitātēm, notikumiem un procesiem;
· veido dažādu formātu raidījumus par visdažādākajiem kultūras aspektiem;
· nodrošina Latvijas kultūras procesu un notikumu sistemātisku ierakstīšanu, pārraidīšanu un arhivēšanu, informējot par kultūras aktivitātēm ļoti plašu Latvijas iedzīvotāju daļu un dodot iespēju gūt daudz plašāku kultūras informāciju par šo laiku nākamajām paaudzēm.
LTV 2011. gada SABIEDRISKĀ pasūtījuma prioritātes
Uzsākot 2011. gadu, LTV pilda Sabiedrisko pasūtījumu, nodrošinot televīzijas programmu sagatavošanu un pārraidi divos kanālos nacionālajā tīklā atbilstoši NRTP (tagad NEPLP) apstiprinātajai vienošanās par Nacionālo pasūtījumu.  
Gatavojot 2011.gada Sabiedriskā pasūtījuma projektu, tas balstīts uz Elektronisko plašsaziņas līdzekļu likuma nostādnēm.
Latvijas Televīzijas 1. kanāls (LTV1)

Latvijas Televīzijas 1.kanāls ir sabiedrības informētājs, izglītotājs un nacionālo vērtību popularizētājs. LTV1 centrālā ass ir ziņu un informatīvi dokumentālie raidījumi. Latvijas Televīzijas ikdienas darbs ir sabiedriski aktuālu notikumu atspoguļojums, vērienīgu kultūras un izklaides pasākumu tiešraides, nacionālo pašvērtību apliecinošu notikumu atspoguļojums. Nozīmīgu vietu LTV1 velta kultūras raidījumiem. Programma tiek veidota, lai aptvertu pēc iespējas plašāku auditoriju. 

LTV1 uzdevumi:

· profesionāli augstvērtīgas, spēcīgas oriģinālprogrammas un publiskās debates, kas plaši atspoguļo sabiedriski politiskos notikumus un ietekmīgi strādā pētnieciskajā žurnālistikā;
· objektīvs un sabiedrisko domu virzošs ziņu dienesta darbs;
· valstiski un starptautiski nozīmīgu pasākumu un norišu tiešraides;
· oriģinālu speciālo programmu piedāvājums; 

· saikne ar sabiedrību, pastiprināta skatītāju viedokļu uzklausīšana un skatītāju iesaiste raidījumu veidošanā;
· kanāla auditorijas pieaugums un auditorijas kvalitatīvās izmaiņas – pieaug ekonomiski aktīvo skatītāju grupa un bērnu un pusaudžu auditorija. 


LTV1 programmas prioritātes 2011. gadam

· Darbdienās LTV1 turpina pozicionējumu: publicistika, sabiedriski aktuālā tematika.
· LTV1 pozicionējums nedēļas nogalēs un brīvdienās: izklaide, kultūrvēsture, pasaules izziņa.
· Satura un audiovizuālās kvalitātes uzlabošana LTV1 programmās un LTV1 kanālā kopumā.
· Skatītākās laika zonas – prime time skatīšanās daļas stabilizācija (bāzes nostiprināšana - seriāls, ziņas), atjaunotā programmas tīkla ieviešana, atkārtojumu stratēģijas maiņa (dienas programmā).  

· Jaunu raidījumu formātu ieviešana (kultūra, izklaide), ziņu pozicionējuma sistematizēšana.
· Interneta bāzes tālāka attīstība, multimediju projekti.
· Sociāli aktīvas pozīcijas stiprināšana – aptaujas, viedokļi, operativitāte, mājas lapu attīstība (www.ltv1.lv,  www.ltvzinas.lv).
· LTV1 vizualitātes konceptuāla maiņa (jauna vienotā ziņu un raidījumu studija, nacionālo personību galerija LTV1 jaunajā identitātē – kanāla grafikās).
· Raidījumu vadītāju apmācība. 

· Programmas mārketinga attīstība.

Situācijas apraksts 

2010. gadā pakāpeniski pārejot uz digitālo apraidi un pastiprinoties konkurencei - citu ārvalstu un Latvijas komerctelevīziju kanālu pieejamībai, krasi palielinājās LTV1 auditorijas zudums, īpaši skatāmākajā – prime time laika zonā.

2007. gadā LTV1 skatīšanās daļa bija 11,4%, bet 2010. gada deviņos mēnešos (janvāris – septembris) – 9,2 % (4+, pēc TNS Latvia datiem).

2008. gada decembrī, saistībā ar valsts budžeta dotācijas dramatisku samazinājumu, LTV valde pieņēma lēmumu par LTV1 pamatuzdevumiem definēt informāciju un izglītību, atsakoties no izklaides kā vienas no kanāla prioritātēm. LTV1 pārtrauca raidīt finansiāli dārgo oriģinālseriālu “Neprāta cena”, tā vietā programmā plānojot aktuālo interviju ciklu “100. pants”.

Šo izmaiņu rezultātā krasākais reitingu kritums noticis tieši laika joslā no plkst. 20.00 līdz 21.00, domino efekta rezultātā atstājot ietekmi uz tālāko programmas skatāmību (“Panorāma”, pēc tās sekojošie raidījumi):


Vecuma grupa 4+ (šeit un turpmāk TNS Latvia dati)
2007. gads – 20,6 %
2010. gada 9 mēneši – 10,9%

Vecuma grupa 15 – 45

2007 – 6,1%

2010. gada 9 mēneši – 4,3%

Laika josla 19.00 līdz 22.00

2007. gads – 16%

2010. gada 9 mēneši – 10%

Nedēļas reach

2007.gads – 869 000 ( 39,3%)

2010.gada 9 mēneši – 737 000 ( 34%)

Programmu plānojums 

Lai gan reitings nav noteicošais sabiedriskā medija darbības aspekts, tomēr programmas popularitāte un nozīmīgums ir saistīti ar saturu un piedāvājumu, īpaši lielam skatītāju skaitam pieejamākajā laika zonā – prime time. 

Ekonomiskā situācija ir noteikusi TV žanru nivelēšanos – daudzi no šobrīd LTV1 ēterā skatāmajiem raidījumiem formas ziņā ir vienveidīgi: studijas tiešraižu īpatsvars („100. pants”, „100 g kultūras”, „Skats no malas” u.c.), ir skatītājiem pārāk ierasts, ar pieticīgu audiovizuālo stilistiku.

2011.gada plānojums (pakāpeniska pāreja konkrētās laika zonās vairākos posmos: no 2011. gada februāra un 2011.gada septembra) paredz raidījumu formātu un plānojuma maiņu (kultūra, ziņas, izklaide – skatīt pielikumus)* .

Programmu plānojuma un raidījumu formātu izmaiņas paredzētas trijās sadaļās: ziņas, kultūras raidījumi, TV oriģinālseriāla uzsākšana.*
(*Informācija par konkrētiem formātiem, plānojumu versijas un sasniedzamie rādītāji – Sabiedriskā pasūtījuma pilnajā versijā. Informācija nav paredzēta  publicēšanai.)

SATURA PRIORITĀTES LTV1 – 2011

Ziņu un analītiskās programmas 
· Rīta programmas “Labrīt, Latvija!” daudzpusīga satura attīstība, pilnveidojot un padziļinot informatīvi analītisko interviju līniju, uzlabojot rīta ziņu bloku saturu (sadarbībā ar Ziņu dienestu). Rīta programmā tiek iekļautas kultūras ziņas. 

· Ekonomikas tematikas atspoguļojums ziņu izlaidumos, sniedzot sabiedrībai pārskatāmu un saprotamu izklāstu par globālās un vietējās tautsaimniecības aktualitātēm, skaidrojot ekonomikas likumsakarības un to ietekmi uz sabiedrības labklājību.

· Jauna publisko debašu raidījuma izveide 2011. gada 2. pusgadā.

· Dienas aktuālās intervijas vieta un loma programmā (formāts, ētera vieta, “100. panta” pārveide).

· Ar subtitriem un zīmju valodā pārraidīto programmu apjoma palielināšana, nodrošinot iespēju cilvēkiem ar īpašām vajadzībām redzēt vairāk LTV1 raidījumu (svētku dievkalpojumi, informatīvi analītiskās programmas, “Šodien Latvijā un pasaulē” ar surdotulkojumu arī sestdienās, svētdienās un svētku dienās). 

· 1991. gada barikāžu atceres 20 gadiem veltīts 2011. gada janvāris (tiešraides un translācijas, dokumentālo filmu pirmizrādes, informatīvi dokumentāli raidījumi, videofilmas).

· Gatavojoties Valsts prezidenta vēlēšanām (2011. gada maijā / jūnijā), pastiprināta uzmanība būs pievērsta prezidenta institūcijas pētniecībai un analīzei, paveiktā izvērtējumam, sabiedrības viedokļiem un prasībām, Valsts prezidenta ievēlēšanas procedūras caurspīdīgumam.  

· 1991. gada 21. augustam – Latvijas Republikas faktiskās neatkarības atjaunošanas 20. gadskārtai - veidota programma 2011. gada augustā (dokumentālo filmu pirmizrādes, informatīvi dokumentāli raidījumi, arhīvs, videofilmas). Valsts vīzija un realitāte. Latvijas mērķis.

· Sabiedrībai nozīmīgu sociālo akciju atbalstīšana un pilnveidošana plašā tematiskā spektrā ( “Lielā Talka”, “Labo darbu nedēļa”, foto un video liecību vākšana 1991.g. barikāžu arhīvam, līdzekļu vākšana Kārļa Ulmaņa piemineklim Turkmenistānā, atbalsta akcijas dzīvnieku patversmēm u.c.)

· Likteņdārza veidošana, plānojot to pabeigt uz Latvijas 100. dzimšanas dienu.

· Iesaistīsim sabiedrību vērtīgu un realizējamu ideju paušanā Latvijas valsts garīgai un finansiālai atveseļošanai. TV programmas ar skatītāju līdzdalību (jautājumos tiešraidē, interaktīvās aptaujās, skatītāju iesaistē debašu raidījumos,  interneta vidē u.c.).

Ziņu dienesta attīstība – 2011

Mēs izvirzām sev mērķi būt par pašu uzticamāko un radošāko Ziņu dienestu valstī, turklāt, cenšoties apmierināt visas mūsu auditorijas vēlmes saņemt tādu informāciju, ziņas un vēstījumu, kādu nevarēs sniegt neviena komerctelevīzija. Mēs, balstoties uz mūsu sabiedriskajiem mērķiem un sabiedriskā medija misiju, esam neatkarīgi no jebkādām interesēm un iedvesmu mūsu darbam gūstam no visaugstākajām ētikas normām:

· Uzticība – LTV Ziņu dienesta darbības pamats; mēs esam – neatkarīgi, godīgi un bezkaislīgi.

· Skatītājs – visa centrā, tam, ko mēs darām un radām.

· Mēs lepojamies ar sava darba kvalitāti.

· Radošums – mūsu dienesta asinsrite.

· Mēs cienām ikvienu.

Ziņu formāti – 2011*
(*Informācija par formātiem – Sabiedriskā pasūtījuma pilnajā versijā. Informācija nav paredzēta publicēšanai.)

Kultūras raidījumu satura prioritātes

· Atspoguļot nozīmīgus kultūras dzīves notikumus – Lielo Mūzikas balvu, Muzeju nakts programmu, Teātra balvas pasniegšanas ceremoniju „Spēlmaņu nakts”, Latvijas filmu festivālu Lielas Kristaps, Rīgas mākslas akciju „Baltās naktis” u.c.

· Izstrādāt vairākus jaunus kultūras raidījumu formātu piedāvājumus, pārstrukturējot raidījuma „100 g kultūras” funkcijas, bet saglabājot zīmolu.
· Izveidot raidījuma „100 g kultūras” gada balvu kultūrā.
· Veidot īpašu programmas plānojumu, atzīmējot kultūras darbinieku nozīmīgās jubilejas. 
· Realizēt dinamiskāku kultūras raidījumu pašreklāmas politiku, aktīvi iesaistoties Latvijas kultūras dzīves norisēs – Muzeju naktī, festivālā „Baltās naktis” u.c. Finanšu iespēju robežās veidot inovatīvas televīzijas tiešraides no šo notikumu vietām.

· Atbalstīt un popularizēt Latvijas kino nozares mantojumu un jaunākās filmas (dokumentālās filmas, spēlfilmas) LTV1 programmā, izveidojot īpašu programmas plānojumu.
· Iespēju robežās ierakstīt Latvijas teātru izrādes,  kvalitatīvus koncertus u.c. nozīmīgus kultūras pasākumus.

· Turpināt veidot skatītāju iecienītos raidījumus „Ielas garumā” un videofilmas par izcilām Latvijas kultūras personībām.
· Strādāt pie jaunu kultūras raidījumu formātu izveides un adaptācijas ar mērķi piesaistīt kultūras jomai plašāku televīzijas skatītāju skaitu.

2011.gadā iespējami vairāki risinājumi kultūras jomai veltīto raidījumu izveidē, kontekstā ar pārējo programmas plānojumu. 
Kultūras raidījumu attīstība esošo formātu ietvaros.

Pārejas periodā uz jaunu programmu tīkla plānojumu LTV saglabā līdzšinējos formātus - raidījums „100 g kultūras” no otrdienas līdz ceturtdienai plkst. 19:30 un „100 g kultūras. Nacionālie dārgumi” piektdienās plkst. 19:30.

· „100 g kultūras” 


Saglabā līdera pozīcijas kultūras informācijā publiskajā telpā Latvijā, ar mērķi saistošā veidā izglītot un informēt sabiedrību par notikumiem kultūras jomā Latvijā. Raidījuma mērķis ir piesaistīt plašāku auditoriju, par mērķauditoriju izvēloties auditoriju vecumā 25+. Šāds mērķis prasa izmaiņas raidījuma saturā un formā, enerģētikā un vizualitātē, kā arī attīstīt raidījuma satura padziļinājumu interneta vidē un aktīvu iesaistīšanos Latvijas kultūras dzīves norisēs arī klātienē (iesaistoties kultūras akcijās, norisēs, notikumos ).

Raidījuma satura akcenti – kultūras notikuma vai fakta, t.sk. mākslas darba satura unikalitāte, tā humānie un sociālie konteksti, viedokļu daudzveidība.

· „100 g kultūras. Nacionālie dārgumi”

Raidījuma mērķis ir turpināt apzināt Latvijas kultūras nozīmīgākās vērtības, to unikalitāti un ietekmes sabiedrības un Latvijas kultūrvides kontekstos šodien. Raidījums akcentē arī nozīmīgas izcilāko Latvijas kultūras personību – klasiķu jubilejas. Raidījumā plaši izmantoti Latvijas Televīzijas video arhīvi.  

 Zīmola „100 g kultūras” raidījumu pārstrukturizēšana

Lai realizētu mērķi paaugstināt LTV1 reitingus skatāmākā raidlaika (prime time) zonā, 2011. gadā plānots paplašināt un pārstrukturēt LTV kultūras zīmola „100 g kultūras” formātu ar mērķi uzrunāt plašāku auditoriju, precīzāk segmentēt kultūras raidījumu saturu un dažādot raidījumu formātus. Jaunajā raidījumu formātu izveidē un programmas plānojumā ir šādas satura prioritātes:

· Turpināt sniegt regulāru informāciju par kultūras notikumiem Latvijā un pasaulē darba dienās.
· Portretēt un dokumentēt izcilākās Latvijas kultūras personības un viņu veikumu.
· Analizēt, recenzēt un izvērtēt nedēļas aktuālākos un nozīmīgākos notikumus kultūrā.
· Turpināt apzināt izcilākās vērtības Latvijas kultūras vēsturē.
Lai nodrošinātu šo funkciju realizāciju, piedāvājam pārstrukturēt esošā raidījuma „100 g kultūras” formātu četros jaunos raidījumu formātos.* 

(*Informācija par formātiem - pilnajā Sabiedriskā pasūtījuma versijā. Informācija nav paredzēta publicēšanai.)
Bērnu raidījumu satura prioritātes
· Paplašināt zīmola „Kas te? Es te!” attīstību, veidojot plašāku interaktivitāti ar skatītājiem, veidojot īpašas akcijas ar skatītāju piedalīšanos.
· Stiprināt bērnu raidījumu plānojumu sestdienu un svētdienu rītos, paplašinātā programmas plānojumā no plkst. 8:30 līdz plkst. 10:00 pārraidot orģinālradiījumus „Kas te? Es te!”, „Dabas grāmata”, kā arī iepērkot labas kvalitātes izglītojoši izklaidējošas animācijas programmas un bērnu auditorijai veidotas populārzinātnisko pārraižu programmas. Programmas plānojumā segmentēt bērnu auditoriju pēc vecuma grupām, sākot ar pirmsskolas vecuma bērniem agrākā laika zonā (plkst. 8:30) līdz raidījumiem bērniem vecumā no 8 līdz 12 gadiem vēlākā laika zonā (plkst. 10:00).
· Izveidot īpašu bērnu filmu programmas plānojumu skolēnu brīvdienās.
· Attīstīt un paplašināt jauno vokālistu konkursu „Balss pavēlnieks”.
· Turpināt darbu pie jaunu formātu ieviešanas bērniem vecuma grupā no 8 līdz 12 gadiem.
· Turpināt pārraidīt jaunākās Latvijā tapušās animācijas filmas un spēlfilmas bērniem, kā arī latviešu kino klasiku bērniem. 

· Turpināt veidot labdarības akciju „Nepaej garām!” sadarbībā ar Latvijas Bērnu fondu Lieldienās un Ziemassvētkos.
· Veidot īpašu Ziemassvētku programmas formātu bērniem.
· Turpināt atbalstīt bērnu ar īpašām vajadzībām mākslas festivālu „Nāc līdzās” Ziemassvētku programmā.
Lai pilnvērtīgi realizētu Elektroniskajā plašsaziņas līdzekļu likumā definēto sabiedrisko pasūtījumu, LTV iecerējusi veidot vairākus jaunus oģinālraidījumus bērnu auditorijai, taču tā realizācijai nepieciešams papildus finansējums. Pilnu projekta aprakstu skat. 3. pielikumā.*
(*Informācija par projektiem - pilnajā Sabiedriskā pasūtījuma versijā. Informācija nav paredzēta publicēšanai.)

Izklaides raidījumu satura prioritātes
· Izveidot un uzsākt pārraidīt Latvijas Televīzijas orģinālseriālu, stiprinot labākā skatīšanās laika joslu programmā.
· Turpināt zināšanu spēles formātu plašai auditorijai „Veiksme. Intuīcija. Prāts.”

· Turpināt veidot Starptautisko Eirovīzijas dziesmu konkursu.
· Turpināt veidot izglītojoši izklaidējošu spēli jauniešiem „Es varu būt premjerministrs” .
· Ierakstīt un demonstrēt svarīgākos un kvalitatīvākos populārās mūzikas koncertus Latvijā.
· Veikt izmaiņas projekta „Latvijas Šlāgeraptauja” raidījuma formātā.
· Strādāt pie jauniem izglītojoši izklaidējošiem projektiem brīvdienu vakara programmām.
· Izklaides jomā LTV prioritāte ir filmas dažādām auditorijas interešu grupām. Līdztekus seriāliem un sestdienas vakara filmām plašākai auditorijai, LTV turpinās regulāri pārraidīt latviešu dokumentālā filmas, spēlfilmas, kā arī augstvērtīgus iepirktos seriālus un drāmas. LTV 2011.gadā plāno iepirkt arī plašu dokumentālo filmu apjomu par sabiedrībai aktuālām tēmām, populārzinātniskās filmas, filmas par dabu, dzīves stilu, ceļojumiem, jaunas izglītojošas programmas bērniem. 2011.gadā LTV turpinās realizēt ģimenei draudzīgu filmu iepirkumu politiku ne tikai dienas programmā, bet arī pieaugušajiem skatītājiem paredzētajās programmas filmu slejās vakaros, neiegādājoties vardarbīga satura filmas.



PLĀNOTĀS RAIDSTUNDAS 2011.gadā


3. tabula. Programmas tīkla stundu apjoms pirms pārmaiņām
	LATVIJAS TELEVĪZIJAS PROGRAMMAS LTV1. KANĀLĀ 2011. GADĀ

	Ziņas
	616

	Informatīvi analītiskās programmas
	988

	Izglītība un zinātne
	293

	Bērnu un pusaudžu programmas
	237

	Kultūras programmas
	347

	Mūzika
	30

	Reliģija 
	63

	Ekranizējumi 
	2349

	Izklaidējošās programmas
	247

	Rezerve 
	137

	Oriģinālstundas (kopā)
	2945

	Atkārtojumi (kopā)
	2361

	Kopā (programma)
	5306

	Pašreklāma, reklāma, rezerve
	861

	Televeikali
	293

	Kopā (raidapjoms)
	6400


Latvijas Televīzijas 7. kanāla (LTV7) 2011.gada Sabiedriskā pasūtījuma prioritātes.

2011. gadā nosakot Sabiedriskā pasūtījuma prioritātes, LTV7 turpinās kanāla uzstādīto programmas virzību – saglabāt sportam un aktīvam dzīves veidam veltīto programmu īpatsvaru, sevi apliecinot kā nacionālo sporta kanālu. 

LTV7 kanāla uzdevums ir piedāvāt ikvienam Latvijas iedzīvotājam kvalitatīvas sporta translācijas ar Latvijas valstsvienību un vadošo komandu piedalīšanos dažādos sporta veidos, kā arī individuālo sporta veidu atspoguļojumu, kas ir pieejama ikvienam valsts iedzīvotājam. 

LTV7 programmā tiks saglabāta un attīstīta programmas sleja darba dienu pēcpusdienā. 2011. gadā tiks pilnveidots informatīvais ziņu raidījums krievu valodā, un LTV7 turpinās sadarbību arī ar neatkarīgajiem producentiem. LTV7 programmā tiks iekļautas izmeklētas populārzinātniskās programmas. 

Kanāla mērķis ir palielināt ekonomiski aktīvo skatītāju vecuma grupu 15-45 un veicināt kanāla pozicionējuma nostabilizēšanos Latvijas mediju tirgū. 2011.gadā LTV7 uzstādījums ir ikdienas darba režīmā sasniegt 4% no kopējās kanālu skatīšanās daļas.

LTV7 uzdevumi:

· augsta līmeņa pasaules mēroga sporta sacensību translēšana;
· nacionālo izlašu un individuālo sporta veidu translācijas;
· jaunatnes sporta popularizēšana;
· aktīva, sportiska un veselīga dzīvesveida veicināšana;
· objektīvas un aktuālas informācijas atspoguļošana informatīvajā ziņu raidījumā krievu valodā;
· kanāla auditorijas pieaugums (īpaši vecuma grupas 15-45 auditorijas pieaugums)

LTV7 programmas prioritātes 2011. gadam

· Nacionālā sporta kanāla statusa nostiprināšana, piedāvājot augstvērtīgas sporta translācijas ikvienam skatītājam.
· Kvalitatīvas populārzinātniskās programmas – ārvalstu un Latvijas ražojuma dokumentālo filmu iekļaušana LTV ēterā.

· LTV7 vizuālās kvalitātes uzlabošana – kanāla identitātes pilnveidošana.
· LTV7 mājas lapas attīstība – interaktivitātes palielināšana.
· LTV7 kanāla programmas mārketinga attīstība.
Sporta raidījumi
· LTV7 prioritāte ir augsta līmeņa sporta sacensību translācijas – Olimpiskās spēles, Pasaules un Eiropas čempionāti komandu un individuālajos sporta veidos. 2011. gads sporta kalendārā neiezīmējas ar lielajiem pasaules sporta notikumiem, tomēr LTV7 piedāvās augsta līmeņa sacensības, kas izpelnījušās skatītāju atzinību - PČ vieglatlētikā, PČ un EČ daiļslidošanā, PČ basketbolā U-19, PČ hokejā U-18 izlasēm. 

· LTV7 2011. gadā turpinās translēt Latvijas nacionālo izlašu spēles hokejā, basketbolā, futbolā, volejbolā, handbolā un citos sporta veidos. 
· LTV7 uzdevums ir veidot veiksmīgu sadarbību ar visu sporta veidu federācijām, iekļaujot programmā valstsvienību izlašu sacensības, kas notiks Latvijas teritorijā, gan arī ārpus Latvijas robežām. LTV7 ir izstrādāts sadarbības modelis ar sporta federācijām, kas ļauj popularizēt konkrēto sporta veidu, lai ikvienam Latvijas iedzīvotājam ir iespēja sekot līdzi nacionālo izlašu sniegumiem. 

· LTV7 2011.gada programmā tiks piedāvāts kanāla grandiozākais projekts – Rīgas Dinamo hokeja kluba spēļu translācijas. Projekts sevi ir pierādījis kā sociālais fenomens, kas attiecīgi ir palielinājis kanāla auditorijas skatīšanās daļu un ar šī projekta starpniecību LTV7 ir iespēja piesaistīt arvien lielāku skatītāju auditoriju un veicināt kanāla atpazīstamību.

· 2011.gadā paralēli KHL projektam LTV7 attīstīs MHL-Jaunatnes hokeja līgas spēļu translācijas ar HK „Rīga” piedalīšanos. Jaunatnes hokeja līgas spēļu translācijām tiks meklēta jauna pieeja, lai veicinātu jauniešu aktīvāku pievēršanu sportiskam un veselīgam dzīves veidam.

· Pēc veiksmīgi izstrādātā Rīgas Dinamo un arī Jaunatnes hokeja līgas modeļa, LTV7 sadarbības partneri ir arī vadošie basketbola klubi – VEF starts VTB basketbola līgā un ULEB Eiropas kausa izcīņā, kā arī Ventspils kluba un TTT sieviešu komandas dalība Eiropas mēroga turnīros. LTV7 tiks pārraidītas Latvijas futbola un volejbola klubu spēles, u.c. sporta veidu komandu cīņas atkarībā no to nozīmīguma.

· LTV7 programmā iekļautas sacensības ar Latvijas sportistu dalību individuālajos sporta veidos.LTV7 piedāvās PČ vieglatlētikā (arī telpās) , PČ biatlonā, svarcelšanā, un citos sporta veidos.

· 2011.gadā LTV7 palielinās raidījuma „Sporta studija” apjomu – no iknedēļas sporta apskata raidījuma palielinot tā raidīšanas apjomu katru darba dienas vakaru (izņemot spēļu translāciju dienas). „Sporta studijas” galvenais uzdevums būs katru dienu sekot līdzi aktuālajiem sporta notikumiem, kā arī analizēt sportā notiekošos procesus un piesaistīt plašāku auditoriju aktīvam dzīves veidam.
· LTV7 tiks iekļauti neatkarīgo producentu raidījumi, kas apskatu veidā informēs par vienu vai citu sporta veidu. Piemēram, Basketbola apskats, Spēkavīru sacensības, Autosporta programma Nr1, Pludmales volejbola apskats, utt.

Ziņas

2011. gadā LTV7 programmā tiks papildināta informatīvā ziņu raidījums krievu valodā koncepcija. Līdzšinējam, pašsaprotamam uzdevumam katru darba dienas vakaru informēt par aktualitātēm Latvijā un pasaulē, sniegt operatīvu un objektīvu informāciju par notikumiem politiskajā, ekonomiskajā un sociālajā jomā, satura atlasē un pasniegšanās veidā arvien nozīmīgāka loma būs ne tikai aktualitātei un operativitātei, bet arī ziņas, notikuma un procesa skaidrojumam, konteksta iezīmēšanai. 

Svarīgi katru ziņu pasniegt nevis formālā veidā kā faktu izklāstu, bet arī meklēt kopsakarības un lietderību vienkāršā valsts iedzīvotāja dzīves stila un pielietojamības kontekstā. 

Vienlaikus, 2011. gada laikā, iespējams, ka ziņas LTV7 programmā tiks plānotas nevis vienreiz dienā, bet vairākkārt, īpašu uzmanību pievēršot laika posmam no plkst. 20:00 – 23:30

Programma jauniešiem
LTV7 kanālā 2011.gadā tiek saglabāta un attīstīta programmas sleja darba dienu pēcpusdienās.No pirmdienas līdz ceturtdienai darbu turpinās raidījums SeMS, bet piektdienās būs 2010. gada nogalē uzsāktais projekts „OK!”. 

2011. gada prioritāte ir paplašināt auditoriju: no specializēta jauniešiem domāta raidījuma kļūt par dzīves stila raidījuma, kas pieņemams ne tikai līdzšinējai mērķa grupai jauniešiem vecumā no 13 līdz 24 gadiem, bet gan plašākai auditorijas daļai. 

Satura tematikas pamatnostādņu (aktīvs dzīvesveids, aktīvi cilvēki, izklaides un sporta industrija, jaunākās tehnoloģijas utt.) ietvaros raidījums fokusēsies uz darbību reālajā vidē, būt klātesošs notikumos un procesos, meklēs pozitīvus iedvesmojošus stāstus un cilvēkus.

Ar mērķi uzlabot kvalitāti, saturiski un vizuāli padarīt raidījumu bagātīgāku, raidījuma hronometrāža esošā budžeta ietvaros no 1 stundas 10 minūtēm tiks samazināta uz 40’ minūtēm. 

Raidījuma uzdevums ir sasniegt un stabili saglabāt Shr% (auditorijas vecuma grupa no 15-45gadiem), kas ir ne mazāks par LTV7 vidējo Shr%. 

Populārzinātniskās programmas.

Populārzinātniskās programmas – ārvalstu un Latvijas ražojuma dokumentālās filmas, kā arī ceļojumu un ekspedīciju filmas – 2011. gadā būs būtiska LTV7 programmas sastāvdaļa.

2011. gadā programmas plānojumā tiks saglabātas:

1. divas oriģināla ražojuma ceļojumu filmu slejas „1000 jūdzes....” un „Ceļā ar kameru”;
2. četras dokumentālo filmu slejas darba dienu prime time laikā plkst. 20:00. Tematiskais sadalījums: civilizācijas atklājumi, zinātne, vēsture, daba, sabiedrības aktualitātes.

Populārzinātnisko programmu mērķis - nodrošināt skatītājiem kvalitatīvu saturu, kas auditorijai ikdienā nav plaši pieejams. Ar dokumentālo filmu palīdzību, kuru pamatā ir vispārējs vai aktuāls temats, unikāls viedoklis un dramaturģiski spēcīgs stāstījums, ir iespējams auditoriju izglītot, informēt un izklaidēt vienlaikus. 

Populārzinātnisko programmu atlasē arvien lielāka uzmanība tiks pievērsta Latvijas un pasaules aktualitāšu kontekstam. Papildus plānots atsevišķu programmu saturu integrēt un papildināt ar LTV7 kanālā esošo raidījumu saturā – organizēt tematiskās debates, tematiskās dienas un nedēļas. 


Neatkarīgo producentu raidījumi.

LTV7 2011. gadā turpinās sadarbību: 

· „Ātruma cilts”
· „Tavs auto”
· „Autosporta programma Nr.1”
· „Ar makšķeri” / „Uz meža takas”
· „Makšķerēšanas noslēpumi”
· „Zveja”
· „Krējums saldais”
· „Basketbola apskats”
	LATVIJAS TELEVĪZIJAS PROGRAMMAS LTV7 KANĀLĀ 

2011. GADĀ 

	Ziņas
	117,0

	Informatīvi dokumentālie raidījumi
	0

	Izglītība un zinātne
	10,8

	Reliģija
	0

	Kultūra
	0

	Mūzika
	0

	Bērnu un jauniešu raidījumi 
	0

	Izklaidējošās programmas
	772,4

	Filmas
	2715,2

	Sports
	1660,8

	Orģinālstundas (kopā) 
	2033,0

	Atkārtojums (kopā)
	3243,2

	Kopā (programma)
	5276,1

	Pašreklāma, rezerve
	160,0

	TV skatlogi
	589,4

	Kopā (raidapjoms)
	6025,5

